Title: ประกาศสำนักงานคณะกรรมการกำกับและส่งเสริมการประกอบธุรกิจประกันภัย เรื่อง แนวทางการเข้าร่วมโครงการทดสอบนวัตกรรมที่นำเทคโนโลยีมาสนับสนุนการให้บริการ สำหรับธุรกิจประกันภัย (Insurance Regulatory Sandbox)

ประกาศสำนักงานคณะกรรมการกำกับและส่งเสริมการประกอบธุรกิจประกันภัย

ประกาศสำนักงานคณะกรรมการกำกับและส่งเสริมการประกอบธุรกิจประกันภัย
เรื่อง
แนวทางการเข้าร่วมโครงการทดสอบนวัตกรรมที่นำเทคโนโลยีมาสนับสนุนการให้บริการ
สำหรับธุรกิจประกันภัย (Insurance Regulatory Sandbox)[๑]

ปัจจุบันโลกได้เกิดการเปลี่ยนแปลงทางด้านเทคโนโลยีครั้งสำคัญจนได้ก้าวเข้าสู่ยุคดิจิทัลซึ่งมีผลต่อการเปลี่ยนแปลงกระบวนการและกิจกรรมของมนุษย์ในหลาย
ๆ ด้าน เช่น รูปแบบการดำเนินชีวิตสังคมความเป็นอยู่ การปกครอง และเศรษฐกิจ
โดยการเปลี่ยนแปลงเข้าสู่ยุคดิจิทัลนั้นดำเนินไปอย่างรวดเร็วและส่งผลกระทบอย่างกว้างขวางต่อระบบเศรษฐกิจ
ภาคการผลิต ภาคการบริการ และคุณภาพชีวิตของประชาชน ซึ่งในหลาย ๆ
ประเทศก็มีการเตรียมพร้อมรับมือกับเรื่องดังกล่าว
สำหรับประเทศไทยเองได้มีการตระหนักถึงการเปลี่ยนแปลงที่เกิดขึ้น โดยได้กำหนดแผนพัฒนาดิจิทัล
เพื่อเศรษฐกิจและสังคมขึ้นเพื่อเป็นกรอบในการผลักดันให้นำเทคโนโลยีดิจิทัล มาใช้เป็นเครื่องมือสำคัญในการขับเคลื่อนการพัฒนาประเทศ
ซึ่งรวมถึงการปรับเปลี่ยนกระบวนทัศน์ทางความคิดในทุกภาคส่วน

ธุรกิจประกันภัยเป็นธุรกิจหนึ่งจะต้องเผชิญกับกระแสของการเปลี่ยนแปลงไปสู่ยุคดิจิทัลอย่างหลีกเลี่ยงไม่ได้
ซึ่งการเปลี่ยนแปลงทางด้านเทคโนโลยีดังกล่าวเป็นปัจจัยที่ช่วยส่งเสริมสนับสนุนการขยายตัวของธุรกิจ
แต่ก็อาจส่งผลให้เกิดความเสี่ยงรูปแบบใหม่ในธุรกิจประกันภัยขึ้นได้

สำนักงานคณะกรรมการกำกับและส่งเสริมการประกอบธุรกิจประกันภัย
(คปภ.) ได้เล็งเห็นถึงความสำคัญในการยกระดับการกำกับและส่งเสริมให้เกิดการพัฒนาสภาพแวดล้อม
(ecosystem) ที่เหมาะสมต่อการดำเนินธุรกิจประกันภัยในยุคดิจิทัล
เพื่อให้บริษัทประกันภัยและประชาชนสามารถใช้ประโยชน์และเข้าถึงได้อย่างมีประสิทธิภาพ
โดยยังคงรักษาระดับความเสี่ยงให้อยู่ในระดับที่สามารถจัดการได้จึงจัดทำโครงการการทดสอบนวัตกรรมที่นำเทคโนโลยีมาสนับสนุนการให้บริการสำหรับธุรกิจประกันภัย
(Insurance Regulatory Sandbox) เพื่อให้ภาคธุรกิจประกันภัยสามารถทดสอบนวัตกรรม
โดยการให้บริการแก่ผู้บริโภคจริง ภายในสภาพแวดล้อมและการให้บริการที่จำกัด
ภายใต้กรอบหลักเกณฑ์การกำกับดูแลที่พิจารณากำหนดหรือแก้ไขปรับปรุงให้ยืดหยุ่นตามความจำเป็น
อาศัยอำนาจตามความในมาตรา ๒๐ (๒)
แห่งพระราชบัญญัติคณะกรรมการกำกับและส่งเสริมการประกอบธุรกิจประกันภัย พ.ศ. ๒๕๕๐
เลขาธิการจึงออกประกาศแนวทางการเข้าร่วมโครงการทดสอบนวัตกรรมที่นำเทคโนโลยีมาสนับสนุนการให้บริการสำหรับธุรกิจประกันภัย
(Insurance Regulatory Sandbox) ตามที่แนบท้ายประกาศนี้

ประกาศ ณ วันที่ ๑๙
พฤษภาคม พ.ศ. ๒๕๖๐
สุทธิพล  ทวีชัยการ
เลขาธิการ
คณะกรรมการกำกับและส่งเสริมการประกอบธุรกิจประกันภัย

[เอกสารแนบท้าย]

๑. แนวทางการเข้าร่วมโครงการทดสอบนวัตกรรมที่นำเทคโนโลยีมาสนับสนุนการให้บริการสำหรับธุรกิจประกันภัย
(Insurance Regulatory Sandbox)
๒. ใบสมัครเข้าร่วมโครงการ Insurance Regulatory Sandbox
๓.
รายละเอียดของนวัตกรรมที่จะขอเข้าทดสอบใน Insurance Regulatory Sandbox
๔.
ข้อกฎหมายและ/หรือหลักเกณฑ์การกำกับดูแลของสำนักงาน คปภ.ที่เกี่ยวข้อง
๕.
เอกสารประกอบการสมัครเข้าร่วมโครงการการทดสอบนวัตกรรมที่นำเทคโนโลยีมาสนับสนุนการให้บริการสำหรับธุรกิจประกันภัย
(Insurance Regulatory Sandbox)

(ดูข้อมูลจากภาพกฎหมาย)

ภวรรณตรี/จัดทำ
๒๒ สิงหาคม
๒๕๖๐

พิมพ์มาดา/ตรวจ
๒๒ สิงหาคม
๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๒๐๘ ง/หน้า ๑๕/๑๘ สิงหาคม ๒๕๖๐